CELEX: 32016R1826
Language: sl
Date: 2016-10-14 00:00:00
Title: Izvedbena uredba Komisije (EU) 2016/1826 z dne 14. oktobra 2016 o neodobritvi aktivne snovi triciklazol v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet (Besedilo velja za EGP)

15.10.2016   
            
            
               SL
            
            
               Uradni list Evropske unije
            
            
               L 279/88
            
         IZVEDBENA UREDBA KOMISIJE (EU) 2016/1826
   z dne 14. oktobra 2016
   o neodobritvi aktivne snovi triciklazol v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 13(2) Uredbe,
   ob upoštevanju naslednjega:
   
               (1)
            
            
               V skladu s členom 7(1) Uredbe (ES) št. 1107/2009 je Italija 21. decembra 2012 prejela zahtevek družbe Dow AgroSciences za odobritev aktivne snovi triciklazol.
            
         
               (2)
            
            
               V skladu s členom 9(3) navedene uredbe je država članica poročevalka 4. februarja 2013 obvestila vložnika, druge države članice, Komisijo in Evropsko agencijo za varnost hrane (v nadaljnjem besedilu: Agencija) o dopustnosti zahtevka.
            
         
               (3)
            
            
               Učinki navedene aktivne snovi na zdravje ljudi in živali ter na okolje so bili ocenjeni v skladu z določbami člena 11(2) in (3) navedene uredbe za uporabo, ki jo je predlagal vložnik. Država članica poročevalka je 7. januarja 2014 Komisiji in Agenciji predložila osnutek poročila o oceni.
            
         
               (4)
            
            
               Agencija je izpolnila določbe člena 12(1) Uredbe (ES) št. 1107/2009. V skladu s členom 12(3) navedene uredbe je zahtevala, da vložnik predloži dodatne informacije državam članicam, Komisiji in Agenciji. Država članica poročevalka je Agenciji predložila oceno dodatnih informacij v obliki posodobljenega osnutka poročila o oceni.
            
         
               (5)
            
            
               Osnutek poročila o oceni so pregledale države članice in Agencija. Agencija je 18. februarja 2015 Komisiji predložila sklep o oceni tveganja za aktivno snov triciklazol (2). Agencija je ugotovila, da ocena genotoksičnega in karcinogenega potenciala snovi ni bila zadostna, zato referenčnih vrednosti (ADI, ARfD in AOEL) za uporabo pri oceni tveganja za zdravje ljudi ni bilo mogoče določiti. Zato ocen tveganja za izvajalce, delavce, druge navzoče, prebivalce in potrošnike ni bilo mogoče izvesti. Poleg tega je Agencija ugotovila, da preskusna snov, uporabljena v študijah toksičnosti, ni bila reprezentativna za predlagano tehnično specifikacijo za aktivno snov in povezane nečistoče. Poleg tega nekaterih delov ocene ni bilo mogoče dokončati, vključno z oceno potenciala triciklazola, da deluje kot endokrini motilec, in potenciala onesnaženja podzemne vode z metaboliti, katerih toksikološki pomen ni znan.
            
         
               (6)
            
            
               Komisija je vložnika pozvala, da predloži pripombe k sklepu Agencije in v skladu s členom 13(1) Uredbe (ES) št. 1107/2009 tudi pripombe na osnutek poročila o pregledu. Vložnik je predložil pripombe, ki so bile natančno pregledane.
            
         
               (7)
            
            
               Kljub argumentom, ki jih je predložil vložnik, pomislekov iz uvodne izjave 5 ni bilo mogoče odpraviti.
            
         
               (8)
            
            
               Zato ni bilo dokazano, da je mogoče za ali več reprezentativnih rab vsaj enega fitofarmacevtskega sredstva, ki vsebuje triciklazol, pričakovati, da so izpolnjena merila za odobritev iz člena 4 Uredbe (ES) št. 1107/2009. Aktivna snov triciklazol se zato ne bi smela odobriti v skladu s členom 13(2) Uredbe (ES) št. 1107/2009.
            
         
               (9)
            
            
               Ta uredba ne vpliva na ponovno predložitev zahtevka za triciklazol v skladu s členom 7 Uredbe (ES) št. 1107/2009.
            
         
               (10)
            
            
               Stalni odbor za rastline, živali, hrano in krmo ni podal mnenja v roku, ki ga je določil njegov predsednik. Potreben je bil izvedbeni akt, zato je predsednik odboru za pritožbe predložil osnutek izvedbenega akta v nadaljnjo obravnavo. Odbor za pritožbe ni podal mnenja –
            
         SPREJELA NASLEDNJO UREDBO:
   Člen 1
   Neodobritev aktivne snovi
   Aktivna snov triciklazol se ne odobri.
   Člen 2
   Začetek veljavnosti
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 14. oktobra 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 309, 24.11.2009, str. 1.
   
      (2)  EFSA Journal 2015;13(2):4032. Na voljo na spletu: www.efsa.europa.eu/efsajournal.